|  |  |
| --- | --- |
| Stortinget    0026 OSLO |  |
|  |  |

|  |  |  |
| --- | --- | --- |
| **Vår ref:** | **Saksbehandler:** | **Dato:** |
| 23/00146-1 | Rune Gulbrandsen | 5. februar 2023 |

Innspill til Representantforslag 83 S   
  
Barneombudet støtter forslag om kartlegging av kvaliteten på norske skolebygg, og en oppfølging av dette knyttet til elevenes fysiske læringsmiljø.

Helt siden 1996 har Norge hatt en forskrift om miljørettet helsevern i barnehage og skole. Forskriften stiller krav til blant annet utearealer, lokaler, luftkvalitet inne, renhold og smittevern. Målet var å lovfeste krav til arbeidsmiljøet på norske skoler.

Gjentatte rapporter og medieoppslag de siste 10 årene har pekt på at mange skoler ikke oppfyller kravene til helse og miljø, uten at ord er blitt til handling.

Det er uakseptabelt at vi år ut og år inn ser at norske skoler ikke oppfyller kravene til miljørettet helsevern[. **Opplæringsloven** (§9A-1)](https://lovdata.no/nav/lov/1998-07-17-61/kap9a)gir alle elever rett til et skolemiljø som fremmer helse trivsel og læring. Denne retten brytes for et stort antall elever på skoler hvor skolebyggene er av så dårlig forfatning at elever blir syke. Multiconsults rapport viser at over 800 skolebygg er i kritisk forfatning. Vi kan ikke lenger akseptere at svært mange elever tilbringer skoledagen sin i lokaler som ikke er egnet for undervisning.

Standarden på skolebygg og inneklima har stor betydning for elevers trivsel, og påvirker derfor elevenes innsats og læring. Elever som trives på skolen, jobber også godt. Det kan ikke være slik at mange barn og unge blir gitt dårligere forutsetninger for å lykkes, fordi de er så uheldig å gå på en skole som er i dårlig fysisk forfatning. For disse elevene handler dette om å få oppfylt både retten til utdanning, Grunnloven § 109 og Barnekonvensjonen art. 28, og retten til helse i art. 24 i Barnekonvensjonen.

**Universell utforming av skolebygg**

I dag stenges mange barn og unge med nedsatt funksjonsevne ute fra nærskolen sin på grunn av at skolene ikke er tilgjengelige for dem. Manglende universell utforming av skoler kan innebære at mange barn blir diskriminert. Barneombudet har sammen med Likestillings- og diskrimineringsombudet, tidligere sendt brev til Regjeringen for å etterlyse tiltak for å sikre universell utforming av skolebygg. Norge er kritisert av både FNs barnekomite, og FNs komite for rettighetene til personer med nedsatt funksjonsevne for å ikke ha prioritert dette arbeidet.

Å sørge for tilgjengelige skolebygg for alle elever er en forutsetning for å sikre en inkluderende utdanning i tråd med de menneskerettslige forpliktelsenes Norge har.

I Hurdalsplattformen tar regjeringen til ordet for å gjennomføre «Veikart for universell utformet nærskole» innen 2030. Veikartet setter som mål at alle kommuner har kartlagt sine skolebygg innen 2022 og anbefaler at man på nasjonalt nivå vedtar en frist for kartlegging. Dette er ikke gjort.

Barneombudet støtter forslaget om at det må gjøres en systematisk kartlegging av tilstanden på skolebygg, som grunnlag for en forbedring som sikrer at alle elever får oppfylt retten til en opplæring som fremmer helse, trivsel og læring. Den systematiske kartleggingen må også innebefatte kravene til universell utforming, og bidra til å realisere veikartet. Skolebyggene må være i en tilstand, og utformet på en slik måte at alle barn og unge kan bli inkludert på sin nærskole.

Med vennlig hilsen

|  |  |
| --- | --- |
| Ivar Stokkereit fagsjef | Rune Gulbrandsen  seniorrådgiver |

Brevet er godkjent elektronisk og har derfor ingen signatur.